CELEX: 62021TN0054
Language: da
Date: 2021-01-29 00:00:00
Title: Sag T-54/21: Sag anlagt den 29. januar 2021 — OBH System mod Kommissionen

15.3.2021   
            
            
               DA
            
            
               Den Europæiske Unions Tidende
            
            
               C 88/42
            
         
      Sag anlagt den 29. januar 2021 — OBH System mod Kommissionen
      (Sag T-54/21)
      (2021/C 88/56)
      Processprog: tysk
      
         Parter
      
      
         Sagsøger: OBH System AG (Bremen, Tyskland) (ved advokat W. Würfel)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse om ikke at tildele den kontrakt, der er genstand for udbudsprocedure 2018/S 091-206089, til sagsøgeren og afgørelsen om at tildele kontrakten, der er genstand for udbudsprocedure 2018/S 091-206089, til den valgte tilbudsgiver annulleres.
               
            
                  —
               
               
                  Kommissionen tilpligtes at fremlægge udbudsdokumenterne og at give sagsøgeren fuldstændig aktindsigt.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført følgende anbringender.
      
               
                  1.
               
               
                  Første anbringende om en tvingende grund til at udelukke en anden tilbudsgiver.
                  
                              —
                           
                           
                              Kommissionen burde have udelukket den valgte tilbudsgiver fra udbudsproceduren. En af sagsøgerens ledende medarbejdere skiftede under den verserende udbudsprocedure til en ledende funktion hos den valgte tilbudsgiver. Den pågældende medarbejder havde kendskab til indholdet af og grundlaget for sagsøgerens tilbud og var desuagtet involveret i den valgte tilbudsgivers tilbud.
                           
                        
                              —
                           
                           
                              Der foreligger derfor udelukkelsesgrunde i form af en konkurrencebegrænsende aftale og forsøg på at indhente fortrolige oplysninger (finansforordningens artikel 136, stk. 1, litra c, nr. ii) og nr. v), og artikel 136, stk. 2 og 4). Kommissionen undlod retsstridigt at afklare disse udelukkelsesgrunde og udelukke den valgte tilbudsgiver.
                           
                        
                              —
                           
                           
                              Desuden foreligger der en tilsidesættelse af det udbudsretlige princip om ligebehandling, konkret princippet om konkurrencemæssige hemmeligheder. I henhold til Domstolens praksis kan et tilbud ikke tages i betragtning, hvis det ikke er indgivet selvstændigt og uafhængigt af andre tilbud.
                           
                        
            
               
                  2.
               
               
                  Andet anbringende om et unormalt lavt tilbud
                  
                              —
                           
                           
                              Kommissionen har tilsidesat bestemmelserne om unormalt lave tilbud. Den burde have efterprøvet den valgte tilbudsgivers tilbud og, såfremt der ikke forelå en tilfredsstillende forklaring på det lave tilbud, udelukket det nævnte tilbud. Den valgte tilbudsgivers tilbudspris ligger betydeligt under sagsøgerens og de øvrige tilbudsgiveres tilbud.
                           
                        
            
               
                  3.
               
               
                  Tredje anbringende om en fejl ved bedømmelsen af tilbuddene
                  
                              —
                           
                           
                              Der foreligger ved bedømmelsen af tilbuddene en tilsidesættelse af en række principper inden for udbudsretten: gennemsigtighedsprincippet, proportionalitetsprincippet, ligebehandlingsprincippet og princippet om ikke-forskelsbehandling (finansforordningens artikel 160, stk. 1). Bedømmelsen er heller ikke i betragtning af den ordregivende myndigheds skønsbeføjelse retligt holdbar. Bedømmelsen beror mange steder på urigtige faktuelle formodninger samt ukorrekte og vilkårlige overvejelser om angivelige »Weak Points« i sagsøgerens tilbud.
                           
                        
            
               
                  4.
               
               
                  Fjerde anbringende om, at Kommissionen ikke har foretaget en selvstændig afgørelse
                  
                              —
                           
                           
                              Kommissionen har tilsidesat sin forpligtelse til at træffe en selvstændig afgørelse vedrørende de foreliggende tilbud. En bekræftelse, hvor resultatet af bedømmelsen i den af ESA udarbejdede forberedende TEB Evaluation Report blot tages til efterretning, er ulovlig. Dette gælder så meget desto mere ved tvivl med hensyn til, om bedømmelsen er forskriftsmæssig, og ved udbudsafgørelser, der er forbundet med meget høje omkostninger.